KSL ธุรกิจไฟฟ้าแข็งแกร่งกูรูเชียร์ซื้อ ให้เป้า 8.80 บ.
บล. ธนชาต แนะนำ "BUY" KSL ให้ราคาเป้าหมาย 8.80 บาท/หุ้น โดยมองว่าธุรกิจเอทานอลไตรมาส 2/58 ยังคงมีผลการดำเนินงานที่ดีพอควร ผลักดันโดยปริมาณขายที่เพิ่มขึ้น 9% จากปีก่อน สำหรับธุรกิจไฟฟ้าแข็งแกร่ง ผลักดันโดยการเพิ่มขึ้น 28% ของปริมาณขาย
15 มิ.ย. 2558

บล. ธนชาต ระบุในบทวิเคราะห์ (15 มิ.ย.) โดยคาดว่า บริษัท น้ำตาลขอนแก่น จำกัด (มหาชน) หรือ KSL จะรายงานกำไรไตรมาส 2/58 ที่ 464 ลบ. ลดลง 69% จากปีก่อน และ 51% จากไตรมาสก่อน ต่ำกว่าคาด
โดยธุรกิจน้ำตาลของ KSL ในไตรมาส 2/58 อ่อนตัวลง เนื่องจากราคาขายที่ลดลง 21% จากปีก่อน ตามราคาน้ำตาลโลกที่อ่อนแอ ทั้งที่ปริมาณขายเพิ่มขึ้น 33% จากปีก่อน ขณะเดียวกันธุรกิจน้ำตาลในต่างประเทศทั้งใน ลาว และกัมพูชามีผลขาดทุนจากการดำเนินงานเพิ่มขึ้นที่ 143 ลบ. ในไตรมาส 2/58
ทั้งนี้ธุรกิจเอทานอลไตรมาส 2/58 ยังคงมีผลการดำเนินงานที่ดีพอควร ผลักดันโดยปริมาณขายที่เพิ่มขึ้น 9% จากปีก่อน แต่ราคาขายลดลง 1% จากปีก่อน สำหรับธุรกิจไฟฟ้าแข็งแกร่ง ผลักดันโดยการเพิ่มขึ้น 28% ของปริมาณขาย แม้ราคาขายลดลง 5% อัตรากำไรขั้นต้นของ KSL หดตัวลงมาอยู่ที่ 27% ในไตรมาส 2/58 จาก 35% ในไตรมาส 2/57 เนื่องจากธุรกิจน้ำตาลที่อ่อนแอ
เนื่องจากคาดไว้ว่าราคาขายของ KSL ในปี 58 อยู่ที่ US$16.5cents/lb เทียบกับราคาน้ำตาลในตลาดโลกในปัจจุบันที่ US$12-13cents/lb จึงเห็นความเสี่ยงต่อประมาณการกำไร
อย่างไรก็ตาม ยังคงชอบโมเดลธุรกิจที่ครบวงจรของบริษัทจากธุรกิจน้ำตาลไปถึงธุรกิจพลังงานชีวมวล และธุรกิจเอทานอลและไฟฟ้าของบริษัท แนะนำ “BUY” ราคาเป้าหมาย 8.80 บาท/หุ้น